U ŠKOLAMA OVE GODINE UKINUT BORAVAK ZA UČENIKE TREĆEG RAZREDA

              Nema više boravka za “trećence”          

*Odluku o ukidanju boravka za učenike trećeg razreda resorno ministartsvo donelo još prošle godine, ali su se škole tek sada odlučile na taj korak
*U najtežoj situaciji su sada roditelji, posebno one porodice u kojima nema ko da brine o deci dok su oni na poslu

           Od 1.septembra se ukida boravak za učenike trećeg razreda u šest niških osnovnih škola, tako da će “trećenci” sada morati da nauče da u školu i iz škole dolaze i odlaze sami, ali i da sami ostaju u stanu dok se roditelji ne vrate sa posla. Prema rečima Dušice Tričković, direktorke OŠ “Radoje Domanović”, škole su se odlučile na ovaj potez jer boravak učenika trećeg razreda, od 7 do 15 sati, nema ko više da finansira. Ona dodaje da je Ministarstvo prosvete donelo odluku da se boravak za učenike trećeg razreda ne organizuje još prošle godine, ali su škole zarad obećanja koje su dale roditeljima ostavile ovu “uslugu”.
           Inače u Nišu je samo šest škola imalo boravak za učenike trećeg razreda. Među njima su i “Ratko Vukićević”, “Radoje Domanović”, “Branko Miljković”, “Car Konstantin”…. U svim ovim školama situacija je sada ista. Boravka za “trećence” više nema. Ostao je samo boravak za učenike prvog i drugog razreda koji finansira resorno ministarstvo.
         Prema rečima direktora nekih od ovih škola, roditelji su mirno prihvatili ovu odluku, ali su bili pomalo razočarani, a još više zabrinuti jer sada nema ko da brine i njihovim desetogodišnjacima dok se oni ne zavše svoje radno vreme.
           “Sa učenicima trećeg razreda u boravku su radile dve učiteljice i sve je bilo organizovano tako da deca imaju redovnu nastavu, potom slobodno vreme koje su ispunjavali na za to poseban organizovan način, a onda su sa učiteljima radili domaće zadatke, obnavljali lekcije  i pripremali se za sutrašnji dan”, kaže Divna Stevanović, direktor OŠ “Ratko Vukićević”. “Sada smo, jednostavno, morali da postupimo po zakanu i da boravak za treći razred zatvorimo jer on nije ni predviđen od strane Ministarstva prosvete”.
            Direktorka OŠ “Radoje Domanović” Dušica Tričković, dodaje, da su neki od njihovih učenika dolazili i iz udaljenijih delova grada samo zato što je škola imala boravk i za treći razred.
            “Mnogim roditeljima je to puno značilo”, kaže ona. “Bili su rasterećeniji na poslu jer su znali da se deca nalaze na sigurnom. Osim toga, kada uzmu dete iz škole koje sa učiteljima završilo sve školske obaveze, oni mogu slobdono vreme sa njim da provedu na mnogo kvalitetniji način”.
           Ona dodaje da je još prošle godine trebalo da se ukine boravak za učenike trećeg razreda, ali je škola prihvatila da volonterski i bez ikakve nadoknade radi sa decom.
             “Možda smo trebali i ove godine da ostavimo boravak za ove đake zbog toga što su roditelji pre dve godine decu upisali kod nas računajući na ovu uslugu. Ta deca su u prvom i drugom razredu bila u boravku, a sada više to ne mogu, a došla su u našu školu upravo zbog toga”, kaže Tričković. 
            Ona dodaje da bi boravak mogao da se vrati ako bi se dogovorili sa lokalnom samoupravom da grad, ili gradske opštine na čijoj se teritoriji škole nalaze, finansiraju ovu vrstu usluge škola, ali o tome još nije razgovarano.
            “Bilo je prošle godine nekih obećanja, ali sada nismo razgovarali o tome”, kaže Tričković.
             I mada su smireno prihvatili situaciju u kojoj se sada nalaze i oni i njihova deca, roditelji smišljaju kako da reše novonastali problem.
                                     V.Petrović

LEG:ODLUKA OTVORILA PROBLEM ZA RODITELJE:Dušica Tričković
LEG: MINISTARSTVO PROSVETE:produženi boravak samo za učenike prvog i drugog razreda

(Projekat “Nišlije se uključuju u odlučivanje” sufinansiran iz budžeta grada Niša)